
Cathy Williams ble født i Vestindia, og hun har skrevet romaner for Harlequin i rundt femten år. Hun mener at det lønner seg å være sta. Hun hadde aldri skrevet annet enn skoleoppgaver, og fra det utgangspunktet har hun lykkes i å ha den beste jobben hun kan tenke seg. Hun vil oppmuntre enhver forfatterspire til å ha tillit til seg selv og bare bare kaste seg ut i det! Hun bor på landet i vakre Warwickshire sammen med mannen og de tre barna hennes. Når hun ikke skriver, klarer hun sjelden å finne et ledig sekund på grunn av alt hun må få gjort i huset, og fordi hun fungerer som taxisjåfør for de tre døtrene som har travle sosialliv. Hun tar inspirasjon fra den varme og tropiske øya Trinidad hvor hun ble født, og de fredelige landsbyene i England, og selvølgelig vennene som er gode eksempler på karakterer i bøkene. Men ifølge dem, finnes det for få, høye, mørke og karismatiske menn! Jessica håper at hun kan fortsette å skrive fantastiske fortellinger om kjærligheten vi alle søker etter.


FØRSTE KAPITTEL

Jamie var sent ute. På grunn av seks tusen irriterte T-bane-passasjerer, og en rekke tilfeldigheter, var hun for sent ute for første gang siden hun begynte å jobbe for Ryan Sheppard.

I den iskalde vinden som pisket over stasjonen ble det pent friserte håret hennes bustete, og hun begynte å forstå at den grå dressen og de svarte støvlene hennes kanskje passet på et kontor, men at de ikke dugde til stort i London om vinteren. Jamie så på klokken hvert tiende sekund, men ble bare mer og mer stresset.

Ryan Sheppard hatet forsinkelser. Nå skulle det sies at han hadde blitt bortskjemt når det gjaldt henne, fordi hun hadde kommet skikkelig tidlig hver eneste dag i et og et halvt år … men det betydde ikke at han kom til å se gjennom fingrene nå.

Da T-banen kom til syne hadde Jamie så å si gitt opp å komme frem til kontoret før klokken var halv ti.

Istedenfor valgte hun å fokusere på årsaken til at hun hadde forlatt huset en time senere enn vanlig, nemlig søsteren hennes. Hun kunne føle den svake, kvalmende angstfølelsen begynne å krype gjennom kroppen, og da hun endelig gikk inn i den moderne glassbygningen, hvor RS Enterprises holdt til, begynte hodet hennes å verke.

RS Enterprises var hovedkvarteret til det massive konsernet som var eid og drevet av sjefen hennes. En hær av godt utdannede, skikkelig motiverte ansatte med god lønn fikk alt til å gå rundt, men kvart på ti om morgenen fikk en ikke øye på så mange av dem fordi de var travelt opptatt med arbeid på kontorene sine.

Kvart på ti om morgnen, satt hun vanligvis ved skrivebordet sitt og jobbet.

Men nå …

Jamie telte til ti i et forsøk på å glemme søsteren mens hun tok heisen opp til sjefens etasje.

Han satt bakoverlent i stolen med armene bak hodet og bena på skrivebordet.

Selv etter å ha jobbet for ham i atten måneder, hadde Jamie problemer med å forstå seg på Ryan Sheppard, utrolig sexy og ukonvensjonell, og langt fra det de fleste ville ha sett for seg når de så for seg en konsernsjef. Var det på grunn av at han hadde lykkes gjennom programvareutvikling, hvor intelligens og kreativitet var viktig, og dress og blankpolerte sko var irrelevant? Eller var det fordi Ryan Sheppard var så selvsikker at han ikke brydde seg om hva han hadde på seg eller hva andre tenkte?

Uansett var det sjeldent å se ham i dress, og de få gangene dette skjedde, var det som oftest når han skulle møte potensielle investorer. Men Jamie hadde raskt konkludert at han like greit kunne ha møtt opp i bare badebukse, og folk ville ha bukket og skrapet for ham allikevel.

Jamie ventet tålmodig mens han gjorde et poeng ut av å se på klokken og rynke pannen før han rettet det mørke blikket sitt mot henne.

– Du er sen.

– Jeg vet det. Jeg beklager virkelig.

– Du kommer da aldri for sent.

– Vel, du kan klandre det upålitelige transportsystemet i London, sir.

– Du vet at jeg misliker at du kaller meg sir. Når jeg har blitt slått til ridder kan vi kanskje revurdere det, men inntil da er navnet mitt Ryan. Og jeg skulle gjerne ha klandret det upålitelige transportsystemet, men du er ikke den eneste som bruker det, og det virker ikke som om det er noen andre som er sent ute.

Jamie hadde tatt seg tid til å snike seg inn på det luksuriøse toalettet for å fikse på håret, så hun så ikke helt uflidd ut lengre. Men nervene hennes føltes allikevel frynsete.

– Vi kan vel bare sette i gang med arbeidet … og så kan jeg ta igjen tapt arbeidstid ved å hoppe over lunsjen.

– Så hvis det ikke var det upålitelige transportsystemet vårt, hva var det som oppholdt deg? I løpet av halvannet år hadde Ryan prøvd å trenge gjennom den kjølige fasaden til den effektive assistent-sekretæren sin. Men Jamie Powell, tjueåtteåringen med brune øyne, forble et mysterium. Han slengte bena ned fra bordet og lente seg frem for å se nysgjerrig på henne. – Tøff helg? Sene kvelder? Er du bakfull?

– Selvfølgelig er jeg ikke bakfull!

– Jaså? For det er ikke noe galt i å more seg litt av og til, vet du. Jeg mener faktisk at det er godt for sjelen.

– Jeg drikker meg aldri full. Jamie bestemte seg for at hun skulle ta knekken på slike ideer. Jungeltrommene arbeidet raskt på RS Enterprises, og Jamie skulle absolutt ikke la noen tro at hun sløste bort livet sitt i helgene ved å ty til flasken. Hun skulle faktisk ikke la noen tro noe som helst om henne. Hun hadde erfart at en fikk alle mulige ubehagelige overraskelser hvis en slo seg løs meg kollegene og ble for godt kjent med sjefen. Det var noe hun hadde opplevd før, og hun hadde ikke tenkt å gjenta det.

– Så prektig av deg! Sarkasmen til Ryan fikk henne til å bite tennene sammen i frustrasjon. – Så da kan vi eliminere djevelens brygg! Kanskje ringeklokken din ikke ringte? Eller kanskje …

Han ga henne et smil som fikk henne til å huske på hvorfor han var så farlig for det motsatte kjønn. Enhver person som ikke var forberedt ville ha fått gåsehud av det smilet. – Kanskje det lå noen i sengen din som gjorde det vanskelig å stå opp en kald desembermorgen …?

– Jeg vil helst ikke snakke om privatlivet mitt med deg, sir … beklager, Ryan. 

– Det er helt akseptabelt så lenge det ikke går utover arbeidslivet ditt, men hvis en spaserer inn på kontoret klokken ti om morgenen, krever det en forklaring. Å komme med løfter om å jobbe gjennom lunsjpausen er ikke godt nok. Jeg er en grei sjef, sa Ryan mens han trommet på skrivebordet med pennen og studerte ansiktet hennes. – Hver eneste gang du har hatt en krise har jeg vært mer enn villig til å gi deg fri. Husker du rørleggerhendelsen?

– Det var én gang!

– Og hva med forrige jul? Var jeg ikke så sjenerøs at jeg ga deg halve dagen fri for å gjøre julehandelen?

– Du ga alle halve dagen fri.

– Det understreker bare poenget mitt! Jeg er en grei sjef. Så jeg synes at jeg fortjener en grei forklaring på hvorfor du er for sen.

Jamie trakk pusten dypt. Hun ble nødt til å avsløre litt om privatlivet sitt. Hun skulle bare gi ham en liten smule informasjon, for hvis hun ikke gjorde det, kom tosken av en mann til å fortsette å grave som en hund etter et kjøttbein.

Han var slik … så målbevisst at det kunne minne om vanvidd. Hun antok at det var derfor han hadde klart å forvandle farens lille, mislykkede datafirma om til et internasjonalt konglomerat. Han ga seg aldri, og han ga aldri opp. Bak det sexy utseendet hans skjulte det seg et mektig businessinstinkt som alltid klarte å få alle til å følge hans regler.

Hun åpnet munnen og ga ham en forkortet versjon av hva som hadde skjedd, da døren inn til kontoret åpnet seg med et brak. Begge skvatt og snudde seg mot den langbente damen som stormet inn på kontoret. Det lange, blonde håret hennes flagret bak den røde kasjmirkåpen hun hadde på seg.

Hun slengte kåpen over den nærmeste stolen. Og hun virket så teateralsk at Jamie måtte se ned på føttene sine for ikke å le høyt.

Ryan Sheppard kviet seg ikke for å invitere damene sine til kontoret etter at han hadde gjort seg ferdig med å jobbe for dagen. Hvorfor gidde å dra hjem til en kvinne klokken ni på kvelden, når hun kunne komme til kontoret hans og spare ham for turen? Av og til hadde hun opplevd at alle hadde blitt sendt hjem på slutten av en hektisk dag, slik at han kunne spandere kinesisk takeaway til daten sin inne på kontoret.

Hun hadde aldri hørt at noen av disse kvinnene hadde klaget. De smilte, og så på ham med beundring i øynene, og da han ble lei av dem, ble de sendt på dør med dyre gaver.

Mannen hadde sjarm nok til å stå på god fot med flesteparten av eksene sine.

Men noe slikt som dette hadde ikke skjedd før i løpet av den tiden hun hadde jobbet for ham.

Hun måtte le litt på grunn av at han fikk som fortjent. Hun prøvde raskt å skjule latteren ved å hoste, men hun la merke til at han så hardt på henne før han rettet oppmerksomheten mot damen.

– Leanne …

– Ikke våg å ta den tonen! Jeg kan ikke tro at du bare slo opp med meg over telefonen!

– Å fly over til Tokyo for å gjøre det ansikt til ansikt var ikke mulig. Jamie reiste seg for å gå ut av rommet, men Ryan så på henne og gjorde tegn til at hun skulle sette seg igjen.

– Du kunne ha ventet til jeg kom tilbake!

Ryan sukket og gned seg i øynene før han reiste seg og gikk rundt bordet. – Du må roe deg ned, sa han på en rolig, men kjølig måte. – Tenk tilbake på de to siste gangene vi møttes. Og så kommer du kanskje til å huske at jeg advarte deg om at forholdet vårt hadde nådd veis ende.

– Det mente du ikke! Hun kastet på håret.

– Jeg har ikke for vane å si ting jeg ikke mener. Du valgte å ignorere det jeg sa, så du ga meg ikke noe annet valg enn å si det rett ut.

– Men jeg trodde at vi hadde planer! Og hva … Leanne så hardt på Jamie som holdt blikket festet på føttene sine. – Hva gjør hun her? Dette er ikke noe vi kan snakke om mens andre er til stede. I alle fall ikke foran den kjedelige, lille sekretæren din som sitter her og tar notater slik at hun kan fortelle alt til alle i hele bygningen.

Liten? Ja. Det var ingen som så på 1,65 som høyt. Men kjedelig? Det var noe som kunne ha såret henne hvis det hadde kommet fra noen andre enn Leanne. Leanne av den typen kvinne som så ned på kvinner som ikke var like vakre som henne.

Så Jamie møtte blikket til den høye blondinen og så på henne med forakt.

– Jamie er her, sa Ryan strengt, – fordi dette er kontoret mitt, og fordi vi jobber. Jeg har gjort det meget klart og tydelig for deg at jeg ikke tolerer at arbeidslivet mitt blir forstyrret. Aldri. Ikke av noen.

– Ja, men …

Han gikk bort til kåpen hun hadd slengt fra seg, og holdt den opp for henne. – Du er såret. Og det beklager jeg. Men nå forseslår jeg at du forlater både kontoret og forholdet med stoltheten i behold. Du er en vakker kvinne, du kommer ikke til å ha noe problem med å erstatte meg.

Jamie så på, og hun ble fascinert over hvor tydelige følelsene til Leanne var. Stolthet og sinne var i konflikt med sorg og fristelsen til å bønnfalle ham om ikke å forlate henne. Men til slutt endte det opp med at hun lot ham ta på henne kåpen, og forlot kontoret stille og rolig.

Jamie stirret rett ut i rommet og ventet på at Ryan skulle bryte stillheten.

– Visste du at hun var på vei hit? spurte han pluselig, og Jamie snudde seg overrasket mot ham. – Var det derfor du valgte å komme to timer for sent akkurat i dag?

– Selvfølgelig ikke! Jeg ville aldri ha drømt om å involvere meg i privatlivet ditt. Men hun hadde av og til, på hans vegne, kjøpt inn kjøpt små gaver til kvinner og bestilt blomster eller teaterbilletter. Og ved en anledning hadde han tatt henne med til en bilforhandler og bedt henne velge ut fargen på en Porsche han skulle gi til en kvinne han hadde vært sammen med i kun et par uker. Han var en meget sjenerøs elsker, selv om hans forhold aldri var langvarige. – Og jeg setter ikke pris på å bli beskyldt for å … for å konspirere mot deg med damene dine.

Ryan skulte på henne. – Grunnen til at jeg spurte var fordi det virket som om du moret deg over Leanne. Jeg mener faktisk at jeg kunne høre deg le.

Jamie så på ham. Han satt bak skrivebordet igjen, og de lange, jeanskledde bena hans krysset hverandre. Selv om Leanne hadde vært høy der hun hadde stått med hæler, så hadde han tårnet over henne.

– Jeg beklager. Det var en upassende reaksjon. Men hun følte seg fortsatt litt lattermild da hun tenkte på det, og hun måtte knytte nevene for å holde latteren inne.

Da hun så opp igjen, stod han over henne, og før hun rakk å skyve stolen tilbake, lente han seg ned og plasserte armene på hver side av henne, og ansiktet hans var så nær at hun kunne se gyllenskjæret i de mørke øynene hans. Så nær at hun bare hadde trengt å heve hånden for å stryke over skjeggstubbene hans med fingrene.

– Det jeg har lyst til å vite, sa han rolig, – er hva som var så morsomt. Jeg vil gjerne at du forteller meg om denne vitsen.

– Noen ganger ler jeg i anspente situasjoner. Jeg beklager.

– Ikke prøv deg på den. Du har vært i anspente situasjoner med meg før, når vi har prøvd å dra viktige avtaler i land. Du har aldri brutt ut i latter.

– Det er annereledes.

– Forklar.

– Hvorfor det? Hvorfor bryr du deg om hva jeg mener?

– Fordi jeg vil vite litt om det som foregår oppe i hodet til den personlige assistenten min. Kall meg gjerne sprø, men jeg mener at det får arbeidsforholdet til å fungere bedre. Sannheten var at Ryan ikke trodde at han kunne finne noen han ville ha følt seg mer komfortabel å jobbe sammen med. Det var som om Jamie hadde en merkelig evne til å forutse trekkene hans, og den rolige holdningen hennes fungerte som en motpol til hans utforutsigbarhet.

Før han hadde ansatt henne hadde han lidd gjennom tre år med vakre, men til dels inkompetente assistenter, som alle, til hans irritasjon, hadde klart å forelske seg i ham.

Jamie Powell fungerte bra som sekretær for ham, og det hadde ingenting med måten hun tenkte på, eller hva hun tenkte om ham. Men plutselig fikk han en overveldende trang til å riste henne ut av den kjølige og rolige holdningen hennes. Det var som om det lille latterutbruddet hennes hadde vekket nysgjerrigheten hans, og det overrasket ham.

Han skjøv seg vekk fra stolen og gikk bort til den lave sofaen, som fungerte som seng de gangene han jobbet så sent at det enkleste var å sove på kontoret.

Jamie vendte stolen mot ham og lurte på hvor mange millionærsjefer som la seg ned på en sofa inne på kontoret, la hendene bak hodet mens de tok en pause fra jobbingen for å stille spørsmål de ikke hadde noen rett til å stille.

– Jeg blir ikke betalt for å ha meninger om privatlivet ditt, sa hun i et forsøk på å forandre tema.

– Det trenger du ikke å bekymre deg for. Jeg gir deg tillatelse til å si hva du mener.

Jamie slikket seg nervøst over leppene. Dette var den første gangen han hadde rygget henne inn i et hjørne, den første gangen han ikke hadde gitt seg etter at nysgjerrigheten hans ikke hadde funnet noe å gripe fast i. Nå studerte han henne som et rovdyr på jakt.

– Ok, sa hun. – Jeg er overrasket over at dette er den første gangen en av kjærestene dine har stormet inn på kontoret for å kjefte på deg. Jeg syntes at det var morsomt, så jeg lo. Men lavt. Og jeg hadde ikke ledd hvis jeg hadde gått fra kontoret da jeg ville, men du ga tegn til at jeg skulle bli. Så du kan ikke klandre meg for at jeg reagerte.

Ryan satte seg opp og så intenst på henne. – Der ser du! Er det ikke befriende å si det du mener?

– Jeg vet at du synes at det er morsomt å forvirre meg.

– Forvirrer jeg deg?

Jamie ble helt rød i ansiktet og snurpet sammen leppene. – Det virker ikke som om du har noen form for moral når det gjelder kvinner! utbrøt hun. – Jeg har jobbet for deg i rundt et år, og du må ha hatt titalls kvinner i løpet av den tiden. Hvis ikke flere! Du leker med følelsene til folk, og det virker ikke som om det bryr deg!

– Så det lurer en tiger bak den kjølige holdningen din, mumlet han.

– Ikke snakk tull. Du ba meg om å være ærlig. Det er alt.

– Synes du at jeg bruker kvinner? At jeg behandler dem dårlig?

– Jeg … Hun åpnet munnen for å fortelle ham at hun aldri hadde ment noe slikt om hvordan han behandlet kvinner, ikke før nå i alle fall, men hun ville ha løyet. Det gikk opp for henne at hun hadde tenkt mye på Ryan Sheppard og kveldsaktivitetene hans. – Jeg er sikker på at du behandler dem bra, men de fleste kvinner vil ha mer enn dyre gaver og moro i et par uker.

– Hva får deg til å si det? Har du snakket med noen av kjærestene mine? Eller er det det du ville ha foretrukket?

– Jeg har ikke snakket med kjærestene dine, og vi snakker ikke om meg, sa Jamie skarpt.

For første gang la han merke til hvor vakre øynene hennes var, og hvor fyldige leppene var. Enten var hun ikke klar over hvor bra hun så ut, eller så prøvde hun å skjule det, i det minste mens hun var på jobb. Så begynte han å lure på hvorfor han ikke hadde lagt merke til disse detaljene ved henne før. Men så gikk det opp for ham at de sjelden hadde hatt lange samtaler som krevde øyekontakt. Hun hadde klart å unngå det alle andre kvinner prøvde å oppnå.

– Jeg behandler kvinner meget godt, og jeg skaper ingen illusjoner om hva de kan forvente. De vet fra starten av at jeg ikke er ute etter å danne et forhold, eller å danne en lykkelig familie.

– Hvorfor?

– Hva mener du?

– Hvorfor, gjentok Jamie raskt, – vil du ikke danne et forhold eller få deg en lykkelig familie?

Ryan så forbløffet på henne. Ja, han oppmuntret alltid folk til å være direkte, både på og utenfor arbeidsplassen. Han var stolt over at han alltid klarte å ta imot det som ble sagt til ham. Han kunne velge å ignorere det helt, noe han gjorde mesteparten av tiden, men han lot aldri noen få inntrykk av at han ikke godtok andre synspunkter.

Men ingen andre hadde vel spurt ham om noe så personlig før?

– Ikke alle mennesker vil det. Men nå hadde han lyst til å avslutte samtalen. – Og nå som spetakkelet er over, tror jeg at det er på tide at vi begynner å jobbe.

Jamie trakk på skuldrene og virket plutselig helt profesjonell igjen. – Ok, jeg har ikke fått tid til å se på de rapportene om softwarefirmaet du vurderer å investere i. Burde jeg gjøre det nå? Jeg kan ha alt klart i ettermiddag.

Ryan var litt misfornøyd på grunn av det, men dagen startet slik den pleide å gjøre, Jamie satt i båsen sin og jobbet så effektivt at han lurte på hvordan han hadde klart seg uten henne.

Telefonen hans ringte konstant, og hun svarte. Noen kreative ansatte fra spillavdelingen tre etasjer under stormet inn på kontoret hans fordi de hadde noen nye ideer, og da de ble litt overivrige, sendte hun dem ned igjen som en lærerinne som prøvde å holde orden i klasserommet. Da han fortalte henne om den sammenligningen, la han merke til hvordan hun smilte og rødmet, og så gliste han da hun påpekte at hun ikke hadde måttet oppføre seg som en streng lærer hvis han var flinkere til å gjøre det selv.

Da klokken var blitt tre, grep han frakken sin fordi han var sent ute til et møte med tre investorer. Hun sa at han i alle fall måtte ta på seg noe annet enn rugbyskjorten, og hun ga ham noe mer presentabelt fra garderoben ved kontoret hans. Alt var slik som det pleide å være, og det begynte å irritere ham.

Da klokken var halv seks kom han tilbake til kontoret etter et vellykket møte, og så at hun samlet tingene sine og tok på seg kåpen. Jamie, som skulle til å slå av datamaskinen, kjente at hjertet begynte å banke fortere, for hun hadde ikke forventet at han skulle komme tilbake før hun dro.

– Er du på vei hjem allerede? Ryan tok av seg frakken og la den over skrivebordet før han begynte å dra av seg den kjedelige, grå ullgenseren hun hadde fått ham til å ta på seg.

Den hvite T-skjorten skjulte så vidt den harde, muskuløse kroppen hans. Jamie så bort og hadde lyst til å gi seg selv en liten smekk fordi hun burde være vant til alt dette nå, og hun forstod ikke hvorfor hun plutselig reagerte som en idiot. Kanskje det hadde noe å gjøre med at søsteren hennes hadde kommet tilbake.

– Jeg … Jeg skulle gjerne ha blitt, Ryan, men noe har dukket opp, og jeg må stikke.

– Noe har dukket opp? Hva? Han gikk rett bort til der hun fortsatt stod foran datamaskinen.

– Ingenting, mumlet Jamie.

– Ingenting? Noe? Noe må det være, Jamie?

– Å, bare la det være! utbrøt hun, og hun ble forferdet da hun la merke til at hun nesten var på gråten på grunn av alt stresset som hadde dukket opp i livet hennes. Hun så raskt bort og begynte å sortere papirene på skrivebordet før hun rettet oppmerksomheten mot datamaskinen i håp om at mannen som fortsatt lente seg mot døren skulle ta hintet og gå. Det gjorde han ikke. Han gjorde noe verre, han gikk bort til henne, og hun kjente fingeren hans mot haken da han dyttet den forsiktig opp for at hun skulle se på ham.

– Hva i all verden er det som foregår her?

– Det er ingenting som foregår. Jeg er bare … bare litt sliten, det er alt. Kanskje jeg … begynner å bli syk. Hun skjøv vekk hånden hans, men hun kunne fortsatt føle fingrene hans mot haken da hun dro på seg den svarte kåpen og stålsatte seg mot den bitende kulden utenfor.

– Er dette forbundet med jobben?

– Unnskyld meg?

– Har det skjedd noe her på jobben du ikke forteller meg om? Noen av gutta kan være litt grove. Har noen sagt noe til deg? Har noen kommet med en upassende kommentar? Han tenkte plutselig på muligheten for at en av dem hadde gjort noe mer fysisk, og veldig upassende.

Jamie stirret rett på ham og ristet på hodet. – Selvfølgelig ikke. Nei, alt er bra her på jobb. Det trenger du ikke å bekymre deg for.

– Blir du plaget av en mann? Han prøvde å snakke med en sympatisk stemme, men fantasien hans hadde slått seg løs og fylt hodet hans med alle mulige bilder som virkelig var upassende.

– Hva mener du med plager?

– Har noen prøvd seg på deg mot din vilje? Det er bare å si fra til meg, så skal jeg passe på at det aldri skjer igjen.

– Hvorfor tror du at jeg ville ha trengt hjelp for å ordne opp i noe slikt? spurte hun. – Tror du at jeg ikke kan ta vare på meg selv?

– Sa jeg det?

– Du impliserte det.

– Andre kvinner, sa Ryan, mens kroppen hans ble anspent, – er sannsynligvis mer erfarne når det gjelder menn. Du … hvis jeg ikke tar helt feil, slår meg som ganske uskyldig.

Jamie stirret på ham. Hun lurte på hvordan samtalen hadde kommet hit. Hvor mange avsporinger krevdes det for å gå fra å diskutere softwarerapporter til å snakke om sexlivet hennes … eller rettere sagt mangelen på et sexliv?

– Jeg tror at det er på tide at jeg drar hjem nå. Jeg skal passe på at jeg kommer til riktig tid i morgen. Hun begynte å gå mot døren. Og hun merket ikke at han beveget   seg før hun kjente de varme fingrene hans rundt håndleddet.

– Du virket lei deg. Kan du klandre meg for at jeg vil vite hvorfor? Han trakk henne forsiktig mot seg.

– Jo. Jeg kan det! Hun følte seg tørr i munnen, og hun visste at hun var rød i ansiktet. Sannheten var at det føltes som om hele kroppen stod i brann.

– Jeg er sjefen din. Du jobber for meg, og da er du mitt ansvar. Blikket hans vandret ned til de fyldige leppene hennes, så lavere, ned til den hvite skjorten, den skreddersydde jakken, og han la merke til at brystene hennes hevet og senket seg.

– Jeg er ditt ansvar? sa Jamie med sammensnurpede lepper. – Jeg beklager at jeg kom stresset på jobb. Jeg skal passe på at det ikke skjer igjen, og bare så du vet det, så er det ikke forbundet med noe her på arbeidsplassen. Ingen har sagt noe til meg, og ingen har lagt an på meg. Jeg har ikke måttet forsvare meg selv, men bare så det er sagt, så kan jeg ta vare på meg selv hvis noe slikt skulle skje. Jeg trenger ikke at du stepper inn for å forsvare meg.

– De fleste kvinner setter pris på en mann som kommer dem til unnsetning. Med ett forandret atmosfæren i rommet seg. Han løsnet grepet rundt håndleddet hennes, men istedenfor å trekke seg unna, så Jamie opp på ham, og hun følte seg helt fortapt i de forføreriske øynene hans. Hun blunket, og det fikk henne heldigvis til å kvikne til.

– Jeg er ikke de fleste kvinner, utbrøt hun. – Og jeg vil helst at du slipper meg.

Det gjorde han, og han så på mens hun tok på seg den svarte kåpen og det svarte skjerfet.

Hun klarte ikke å se på ham. Det gikk bare ikke. Hun forstod ikke hva som hadde skjedd, men hun skalv på innsiden. Ikke engang tanken på Jessica klarte å distrahere henne. Hun var altfor klar over at han så på henne, og han stod der nok og tenkte at hun overreagerte bare fordi han hadde prøvd å forstå hvorfor hun oppførte seg unormalt.

Hun jobbet for ham, og som sjefen hennes hadde han sett på det som sin plikt å passe på at arbeidsplassen var et komfortabelt sted for henne. Og hvordan hadde hun reagert? Som en hysterisk, liten jentunge. Hun var forferdet.

Og så hadde hun stirret på ham. Hadde han lagt merke til det? Han la merke til alt ved kvinner, og hun ville absolutt ikke at han skulle tro at hun så på ham som noe annet enn sjefen hennes, som en mann hun respekterte, men som hun ville holde litt på avstand.

– Jeg har lagt de rapportene du ba om på skrivebordet ditt i synkende rekkefølge i forhold til hvor viktige de er, sa hun. – Møtet ditt klokken ti i morgen har blitt avlyst. Jeg har avtalt et nytt møte, og du burde få den nye datoen på telefonen din. Så …

– Ja, du kan dra hjem og få slappet av, kom det fra Ryan.

– Det skal jeg.

Men hun brukte hele turen tilbake på å tenke på tonen han hadde brukt da han sa det. Hun lurte på hva han tenkte om henne. Hun hadde ikke lyst til å gjøre det, men hun gjorde det.

Barrieren hun hadde satt opp mellom dem som definerte rollene deres så ut til å ha falt fra hverandre, bare fordi han hadde overrasket henne da hun følte seg sårbar.

Takket være Jessica.

Det var bekmørkt og kaldt da hun gikk fra T-banestasjonen til huset. London hadde hatt det verste vinterværet på tolv år nå. Det hadde blitt spådd en hvit vinter, men det hadde ikke snødd ennå.

Inne i huset hennes stod lysene på. Alle sammen. Jamie stoppet opp, og tenkte at Jessica måtte ha funnet nøkkelen på det hemmelige gjemmestedet under blomsterpotten ved siden av huset. Så hun hadde i alle fall kommet seg trygt fra Edinburgh til London.

– Men du forstår ikke …

Jamie sluttet å fylle oppvaskmaskinen for å se på søsteren sin, som vandret rundt inne på kjøkkenet og plukket opp gjestander nå og da for å se på dem. Hun likte ingenting i huset, det var noe hun hadde gjort klart og tydelig rett etter at Jamie kom inn døren.

Huset føltes trangt, hadde hun sagt. – Kunne du ikke ha funnet et sted som føltes mer komfortabelt? Mamma etterlot oss ikke stort, men ærlig talt, Jamie! Møblene var kjedelige. Det var ikke noe sunt i kjøleskapet. – Hva har du å drikke av alkohol her? Ikke fortell meg at du tilbringer ettermiddagene dine med en kopp kakao og en god bok?

Jamie var vant til de små fornærmelsene, men det var så lenge siden hun hadde sett søsteren sin at hun hadde glemt hvor irriterende de kunne være.

Faren deres hadde dødd da Jamie var seks og Jessica bare var tre, og de hadde blitt oppdratt av moren sin. Jamie hadde vært en bokorm på skolen, hun hadde alltid sett fremover og planlagt å begynne på universitetet. Hun lot Jessica være den som pyntet håret og lakket neglene.

Jamie hadde aldri kommet seg til universitetet. Da hun så vidt hadde blitt nitten, hadde hun måttet ta seg av moren sin som hadde fått stafylokokkinfeksjonen MRSA etter en rutineoperasjon. Så da Gloria døde, hadde hun måttet påta seg ansvaret for den seksten år gamle søsteren. Og uten at Jamie hadde lagt merke til det, hadde Jessica gått fra å være en snill jente til et monster av en tenåring. I motsetning til Jamie, som hadde arvet det mørke utseendet til faren og søkt tilfukt i litteraturverdenen, hadde Jessica arvet det lyse og blonde utseendet til moren. Hun hadde ikke søkt tilflukt noe sted, men hadde heller vært fast bestemt på å vise seg selv til verden.

Jamie, som fortsatt hadde sørget, hadde plutselig fått rollen som verge for en tenåring som var helt ute av kontroll.

Hva annet kunne hun ha gjort? Gloria hadde bønnfalt henne om å holde et øye med og passe på Jessica. – For du vet hvordan hun kan være …

Av og til lurte Jamie på hvorfor hun ikke hadde blitt gråhåret allerede på grunn av stresset det hadde ført med seg.

Hun kunne nesten ikke tro at Jessica var tilbake etter så lang tid, vakrere enn noensinne, og hun fikk allerede Jamie til å skjære tenner i frustrasjon.

– Jeg forstår at det kan være tøft å måtte ta ansvar, Jess, og det kan hende at det er frustrerende, men du kan ikke bare stikke av. Jamie smelte igjen oppvaskmaskinen, hardere enn hun hadde trengt, og tørket seg på hendene med en klut.

Til middag hadde de spist en bolle med hjemmelaget pasta, kylling og sopp. Jessica hadde skåret en grimase og nektet å spise noe av pastaen fordi hun holdt seg unna karbohydrater.

– Det er greit for deg! utbrøt Jessica mens hun samlet håret i en hestehale og slapp det ned over ryggen igjen. – Du trenger ikke å leve med en mann som jobber omtrent hele døgnet og forventer at jeg sitter hjemme med et smil om munnen og venter på at han skal komme hjem, slik at jeg kan gi ham et varmt måltid og en ryggmassasje!

– Du kunne ha skaffet deg en jobb.

– Jeg har skaffet meg en jobb. Åtte til og med. Det er ikke min feil at ingen av dem passet til meg. Dessuten ser jeg ikke noe poeng i å jobbe for en slikk og ingenting når Greg tjener så mye.

Jamie sa ingenting. Hun hadde ikke lyst til å tenke på Greg. Å tenke på Greg hadde alltid vært en hengemyr. En gang i tiden hadde han vært sjefen hennes. En gang i tiden hadde hun trodd at hun var forelsket i ham … en hemmelig lengsel som hadde fylt dagene hennes med solskinn og gjort byrden av å passe på lillesøsteren lettere å holde ut. En gang i tiden hadde hun vært så dum at hun hadde trodd at han en dag kom til å våkne opp og forstå at han hadde like sterke følelser for hennes om hun hadde for ham. Uheldigvis hadde han møtt Jessica, og det hadde vært kjærlighet ved første blikk.

– Har du vurdert frivillig arbeid? sa hun.

– Kan du virkelig se meg gjøre noe slikt, Jamie? Se meg jobbe på et suppekjøkken i Edinburgh? Eller at jeg ordnet blomsterbuketter i den lokale kirken for å samle inn penger til veldedighet?

Hun hadde dratt en av stolene bort til seg, og hun satt med bena oppå den slik at hun kunne inspisere tåneglene sine som var lakkert med en sjokkrosa farge.

– Jeg kjeder meg, sa hun rett ut. – Jeg kjeder meg, jeg er lei og jeg har lyst på et liv. Jeg er for ung til å bli glemt bort i utkanten av Edinburgh hvor det regner hele tiden, de gangene det ikke snør, mens jeg venter på Greg, som bare bryr seg om syke dyr. Vet du at han har en fanklubb? Den kjekkeste veterinæren i byen … det er patetisk!

Jamie snudde seg vekk og lukket øynene en kort stund. Det hadde gått flere år siden hun så Greg, men hun kunne huske ham like klart som om det var i går. Det vennlige ansiktet hans, måten øynene hans smilte. Hvordan han dro fingrene gjennom det bølgede, blonde håret.

Tanken på at søsteren hennes syntes at han var kjedelig, skremte henne. Greg hadde vært redningen hennes. Han hadde tatt over ansvaret for Jessica. Jessica trengte ham kanskje ikke, men det gjorde definitivt Jamie!

– Han er så glad i deg, Jess.

– Det er mange menn som kunne ha vært glad i meg.

Det gikk kaldt nedover ryggen til Jamie. – Hva mener du med det? Har du …? Du har vel ikke gjort noe dumt, har du?

– Å, ikke vær så prippen. Hun sukket og lente seg tilbake i stolen og så rett opp i taket. – Nei, jeg har ikke gjort noe dumt, hvis det du spør om er om jeg har en affære. Men slik jeg føler meg …

Jamie lot den muligheten synke inn, og hun måtte konsentrere seg for å ikke fike til søsteren sin. Men dette var et tema hun burde la ligge, i håp om at det bare skulle forsvinne. Hun prøvde å komme på et tryggere samtaleeme da det ringte på døren.

– Noen som vil selge noe, mumlet hun og følte seg lettet for å bli distrahert. – Kan du ikke bare ringe Greg. Han bekymrer seg nok for deg.

Hun forlot Jessica som informerte henne om at hun ikke hadde noen intensjoner om å gjøre noe slikt, at han visste hvor hun var, og at hun trengte litt tid for seg selv.

Jamie lurte på hvor lenge Greg kom til å vente mens Jessica tilbrakte tid for seg selv. Det var noe hun fortsatt grublet over da hun åpnet døren.

Synet av Ryan overrasket henne så grundig at hun ble helt målløs.

Han hadde aldri kommet hjem til henne før. Heller ikke de gangene de skulle ut av London på et møte. Han hadde aldri hentet henne eller sluppet henne av. Hun hadde ikke trodd at han visste hvor hun bodde engang.

Til slutt klarte hjernen hennes å koble sammen det øynene hennes så, og hun fikk frem: – Hva er det du gjør her?

– Du var så stresset. Jeg bekymret meg for deg. Så jeg tenkte at jeg skulle stikke innom for å se om alt gikk bra.

– Vel, det går bra, så jeg ser deg på jobb i morgen. Hun husket søsteren som satt og surmulte inne på kjøkkenet, så hun gikk ut og lukket døren inntil bak seg, men hun passet på å ikke skyve den helt igjen.

– Hvordan fant du ut hvor jeg bor? hveste hun lavt. Lampelyset utenfor skapte dype skygger i ansiktet hans. Han hadde fortsatt på seg arbeidsklær, jeans, den slitte genseren, joggesko og en frakk.

– Personalmappen. Det var ikke vanskelig i det hele tatt.

– Vel, du må dra.

– Du skjelver som et aspeløv. Det er kaldt her ute … bare slipp meg inn et par minutter.

– Nei! Hun så hvordan han hevet øyenbrynene, og hun la til: – Jeg mener, det er sent.

– Klokken er kvart på ni.

– Jeg er opptatt.

– Du er litt på tuppa. Hvorfor det? Fortell meg hva som foregår. Ryan lo. – Du er min uvurderlige sekretær. Jeg kan ikke tillate at du skjuler stygge hemmeligheter for meg og plutselig sier opp, kan jeg vel? Hva skulle jeg ha gjort uten deg?

– Jeg … Jeg har en måneds oppsigelsesfrist, fikk Jamie frem. At Ryan Sheppard stod på trappen hennes, gjorde det plutselig vanskelig å ikke danne et personlig forhold til ham, og hun likte det ikke.

– Så du vurderer faktisk å si opp. Vel, da er det bra at jeg dukket opp her for å få hele historien, er det ikke? Da kan jeg i alle fall få forklart min side av saken. Av en eller annen grunn følte han seg skikkelig skuffet over tanken på å få oppsigelsen hennes på skrivebordet uten forvarsel. – Kan du ikke invitere meg inn slik at vi kan diskutere dette som to voksne mennesker? Hvis det er mer penger du vil ha, så gi meg en sum og du skal få det.

– Dette er latterlig!

– Jeg vet det. Og jeg hater å ta meg av slike situasjoner. Han strakte seg frem for å skyve opp døren akkurat da Jessica ropte på Jamie fordi hun ville ha noe å spise … og fordi hun ville vite om det var noe sted de kunne dra for å skaffe en skikkelig salat? Hun hadde ikke lyst til å sitte inne hele kvelden.

Og der var hun, høy og vakker og blond. Alle de trekkene Ryan så etter i en kvinne. Hun var smellvakker, og mannen hennes kjedet henne.

Hvis Jamie kunne ha skjøvet Ryan rett ut gjennom døren, ville hun ha gjort det, men han stod allerede inne i den trange gangen, og han tok av seg frakken mens han holdt blikket festet på Jessica.

– Vel, vel, vel, sa han sakte. – Hva har vi her …?

– Søsteren min, mumlet Jamie.

Det var ikke noe poeng i å presentere dem for hverandre. Ikke når søsteren hennes lente seg frem med hånden utstrakt og presentere seg selv …

– Du har aldri fortalt meg at du har en søster, sa Ryan da han så på Jamie med de flotte øynene sine.

Jamie, som stod der som en tilskuer i sitt eget hus, svarte stivt: – Jeg så ingen grunn til det. Jessica bor ikke i London.

– Men det kan hende at jeg kommer til å flytte hit.

Jamie spant hodet rundt og så forferdet på søsteren sin. – Det kan du ikke!

– Hvorfor ikke? Jeg sa det til deg. Jeg kjeder meg i Skottland. Og ifølge det jeg kan se, har London mye mer å tilby. Hvorfor nevnte du aldri at du har en så deilig sjef, Jamie? Trodde du at jeg kanskje kom til å storme ned hit for å stjele ham fra deg?

Ryan brukte anledningen til å vurdere den elektriske stemningen mellom de to søstrene. Å dra uannonsert hjem til sekretæren var noe han hadde begynt å angre på mens han kjørte, men nå var han glad for at han hadde tatt turen.

– Hvor lenge skal du bli i London? Han så på Jessica, men han tenkte på Jamie og hvordan hun hadde passet på å holde privatlivet sitt så privat. Hvorfor hun hadde gjort det, visste han ikke.

– Hun skal bare bli her et par dager inntil hun drar tilbake til Skottland. Hun er gift og mannen hennes venter på henne.

– Måtte du nevne det?

– Det er sannheten, Jess. Greg er en snill mann. Han fortjener ikke dette. Og du fortjener i alle fall ikke ham, tenkte hun.

– Jeg har store ekteskapsproblemer, sa Jessica til Ryan. – Jeg trodde at jeg kunne komme ned hit og få litt støtte fra søsteren min, men det ser ut til at jeg tok feil.

– Det er ikke rettferdig av deg, Jess! Dessuten tror jeg ikke at mr Sheppard har lyst til å stå her og lytte til familiehistorien vår.

– Det er bare å fortsette, jeg lytter gjerne.

– Du må gå. Jamie snudde seg mot ham. Det kjentes som om hver eneste muskel i kroppen hennes hadde blitt strukket til bristepunktet, og at gulvet under henne hadde blitt til kvikksand. I det ene øyeblikket hadde hun hatt stø grunn under føttene, og i det neste dukket søsteren opp utenfor døren, og Ryan var inne i huset hennes. – Og du, Jess, må gå og legge deg.

– Jeg er ikke et lite barn lengre.

– Du oppfører deg som et.

Etter det utsagnet ble det stille, og Jessica nølte og så bittert på søsteren sin.

– Du kan ikke tvinge meg til å dra tilbake til Skottland, vet du, mumlet hun.

– Det kan vi diskutere i morgen, Jess, sa Jamie. – Jeg har opplevd nok stress for en dag.

– Hun er skikkelig stressa, sa Ryan og blandet seg inn i samtalen, mens Jessica smøg seg nærmere ham, og kroppsspråket hennes viste interesse på en måte ord ikke kunne gjøre. – Hun kom sent på jobb i dag tidlig.

Jessica kniste og så lurt på søsteren sin. – Hvis du hadde fortalt meg at du kom til å komme for sent på jobb, ville jeg ha lagt på tidligere. Jeg vet hvor viktig punktlighet er for deg. Du trenger ikke å bekymre deg. Jeg skal være snill pike mens jeg er her, og du kan være den perfekte sekretæren som alltid kommer til riktig tid på jobb. Hvis … Hun så lurt på Ryan. – Hvis jeg hadde en sjef som han der, ville jeg ha kommet klokken seks om morgenen og dratt ved midnatt. Eller så hadde jeg kanskje ikke dratt hjem i det hele tatt …

Jamie snudde seg på hælen og gikk mot kjøkkenet. Hun visste hvordan slike samtaler med søsteren endte opp. Hvis hun fikk den minste form for kritikk, reagerte hun med spydige kommentarer som var ment for å såre. Jamie hadde lært for lenge siden at den beste metoden å håndtere det på, var å la det hele ligge.

Hun forventet nesten at Jessica skulle bli stående der ved trappen, smile så bredt hun kunne og prøve å sjarmere Ryan med alle sine feminine kunster. Men Jamie rakk så vidt å sette seg ved kjøkkenbordet før Ryan dukket opp i dørkarmen med hendene i lommene.

Det ble så stille at det ble pinlig, så hun følte at hun måtte tilby ham en kopp kaffe.

Hun skulle gjerne ha sendt ham på dør, men det var ting hun måtte si selv om hun ikke hadde lyst til å dele privatlivet sitt, og hun ante ikke hvordan hun kunne unngå temaet.

– Hvor er Jessica? spurte hun da hun reiste seg og gikk bort til kaffekjelen.

– Jeg sendte henne opp.

– Og hun adlød?

– Jeg har den effekten på kvinner.

Jamie snøftet, nå brydde hun seg ikke om å være så høflig som hun kanskje burde være overfor mannen som betalte lønningene hennes. Han var på hennes territorium, så vanlige regler gjaldt ikke.

– Nå vet du hvorfor jeg kom for sent på jobb i dag. Jessica holdt meg opptatt på telefonen i over en time. Hun var helt fra seg. Jeg fikk ikke vite at hun ville komme hit før hun ringte fra toget.

– Det er ikke noe problem. Ryan tok imot koppen hun holdt frem og satte seg ved bordet. – Familiekriser skjer. Hvorfor fortalte du meg ikke bare sannheten i dag tidlig? Han så på henne, og han la merke til at hun så vidt fulgte ham med blikket. For en mann som visste hva slags effekt han hadde på det motsatte kjønn, var det å føle seg usynlig en ny opplevelse.

Men han la merke til den uformelle klesstilen hennes. Hun var ikke slik hun var på jobb. Han gransket dongeribuksene som passet perfekt til formene hennes, den langermede T-skjorten som avslørte at hun hadde en flat mage og fyldige bryster. Selv håret hennes så annerledes ut … det var ikke så ryddig og pertentlig, det var på en måte litt villere.

– Sannsynligvis fordi jeg mener at privatlivet mitt ikke er noe du skal blande deg opp i.

– Å, for guds skyld. Jeg visste ikke at du hadde en søster engang. Hvorfor er det en så stor hemmelighet?

Jamie rødmet og drakk en slurk kaffe. – Jeg … jeg er ikke typen til å snakke om meg selv.

– Virkelig? Det hadde jeg aldri gjettet.

– Jeg fortalte deg ikke om Jessica fordi det så å si ikke fantes noen sjanse for at du kom til å treffe henne. Jeg bor i London, og hun bor rett utenfor Edinburgh. Hun er ikke en del av hverdagslivet mitt.

– Og slik foretrakk du det, helt til hun var uheldig nok til å trenge din støtte.

– Ikke tro at du forstår deg på familieaffærene mine.

– Hvis du ikke vil at jeg skal anta noe, må du være litt mer imøtekommende.

– Hvorfor det? Jeg gjør en god jobb for deg, og det er alt som betyr noe.

– Hvorfor gjør denne samtalen deg så ukomfortabel? Han kunne ha latt det ligge. Hun hadde rett, hun gjorde det hun skulle når det gjaldt jobben, og det som skjedde utenfor kontoret var ikke noe han skulle blande seg i. Men Ryan bestemte seg for at han ikke skulle gi seg. Han hadde fått se et glimt av den virkelige personen, og nå ville han se mer.

– Du forstår ikke. For det første er du sjefen min, og for det andre liker jeg ikke å dele ting om meg selv. Jeg foretrekker å være privat. Kanskje det er en reaksjon på å ha en søster som Jess. Hun skapte alltid så mye oppstyr, at det var enklere å tie og la henne holde på.

– Enklere, men kanskje ikke bedre. Glem at jeg er sjefen din en liten stund. Se for deg at jeg er … naboen din som har kommet for å låne litt sukker, og at du trenger en skulder å gråte på …

– Skal jeg liksom se for meg at du er en nabo på jakt etter litt sukker? Hva skulle du ha gjort med litt sukker?

– Bake en kake, fordi jeg er en hyggelig nabo som liker å bake. Det er favoritthobbyen min. Det og blomsterplukking og brodering. Det virket som om hun slappet av. Hun smilte, og han følte seg litt fornøyd over at han var grunnen til det. Av en eller annen grunn mislikte han tanken på at hun var stressa, på gråten og at hun ikke kunne snakke med noen om det. Han hadde erfart at kvinner ikke kunne vente med å betro seg til hvem som helst. Han var den yngste av en søskenflokk på fire og den eneste gutten. Han kunne huske mang en gang hvor han hadde måttet være tålmodig mens han satt og lyttet til at en søster skulle bli ferdig med en altfor lang telefonsamtale.

Så at en kvinne hadde så lite å si var nytt for ham. – Så? spurte han for å oppmuntre henne til å si mer.

– Så. Hør her. Jeg er ikke sikker på hvordan jeg skal si dette, men … Jamie sukket og vurderte en annen fremgangsmåte. – Hva synes du om søsteren min nå som du har møtt henne?

– Etter å ha kjent henne i fem sekunder. Da er jeg bare kvalifisert til å si at hun er veldig attraktiv.

Jamie følte et stikk av skuffelse, men hun nikket. – Hun har alltid vært den pene av oss.

– Vent nå litt …

– Spar meg høfligheten. Jeg sier det bare som det er, og det er aldri noe som har brydd meg uansett. Men i et kort øyeblikk lurte Jamie på hva han skulle til å si. Det ville selvfølgelig bare ha vært en høflig løgn, men allikevel … – Jessica er vakker, og hun vet det. Hun er også gift, og hun går gjennom en røff periode som kommer til å gå over så lenge …

– Så lenge hun ikke blir distrahert av noen som meg? sa han og så rett på henne.

– Jeg vet hva slags jenter du går etter … høye, blonde, vakre og medgjørlige. Vel, Jess er høy, blond, vakker og for øyeblikket er hun veldig medgjørlig. Jeg vet at du sannsynligvis mener at jeg ikke har noen rett til å si dette til deg, men siden du valgte å komme hit, er jeg redd for at jeg har rett til å si akkurat hva jeg vil. Hun slikket seg nervøst på leppene. – Jeg håper at jeg ikke risikerer jobben min ved å si dette.

– Risikerer jobben din? Hva slags person tror du at jeg er? Han ble nesten sint av at hun trodde at han var typen som kom til å straffe henne for å si det hun mente. Hva trodde hun egentlig om ham? Spilte hun bare høflig og uanfektet foran ham, mens hun i virkeligheten trodde han var et uhyre?

– Du trenger ikke å bekymre deg, jobben din er trygg, og hvis du er så opptatt av å holde ting privat, så går jeg gjerne ut døren nå, slik at du kan fortsette å gjemme deg bak murene dine. Og når det gjelder søsteren din, så er hun muligens en slik kvinne jeg vanligvis går ut med, men jeg går ikke ut med gifte kvinner, selv ikke gifte kvinner som hevder at de har ekteskapsproblemer.

Han reiste seg og fargen forsvant fra ansiktet til Jamie. Hun hadde likt forholdet mellom dem. Egentlig likte hun den ukonvensjonelle personligheten hans, at han alltid var nysgjerrig, at han var kreativ, intelligent og selvsikker. Ville hun miste alt det? Ville hun ha en sjef som kun holdt seg til reglene og aldri ertet henne? En sjef som aldri gikk litt over streken og stilte spørsmål om privatlivet hennes? Den tanken fikk henne til å reise seg raskt og gripe fast i armen hans for å stoppe ham.

– Jeg beklager. Jeg vet hvordan det kunne tolkes, men jeg prøver bare å passe på søsteren min. Du må forstå … Hun nølte et kort øyeblikk. – At faren vår døde da jeg var seks år gammel. Og da Jess var seksten år gammel døde moren vår etter at det oppstod noen komplikasjoner etter en operasjon. Det var forferdelig. Jeg stod igjen med ansvaret. Mor fikk meg til å love at jeg skulle ta vare på henne. Jeg hadde planer om å begynne på universitetet, men jeg måtte finne meg en jobb for å forsørge Jess.

– Det er mye ansvar for en som er så ung, mumlet Ryan og lente seg tilbake i stolen.

– Det var ikke lett, svarte Jamie. – Jess var guttegal, og jeg ble så frustrert av å passe på at hun gikk på skolen hver dag at jeg nesten rev av meg håret.

– Hva slags jobb hadde du? spurte han av nysgjerrighet, og han ble bare mer nysgjerrig da hun rødmet og så ned.

– Å, jeg jobbet bare hos en veterinær. Det var ikke det jeg hadde planlagt å gjøre som nittenåring, men jeg likte det. Saken er …

– Hva hadde du forventet å gjøre?

– Hva?

– Planene dine? Drømmene? Ambisjonene? Hva var de før livet ditt ble avsporet?

– Vel … Jamie rødmet og nølte. – Jeg ville begynne å studere jus. Men det virker som et helt liv siden! Men det er irrelevant. Jeg ville bare ikke at du skulle legge an på søsteren min.

– Det må ha vært vanskelig å gi opp drømmene dine. Det må være en del av deg som klandrer henne for det.

– Selvfølgelig ikke! Ingen kan noe for at livet setter opp hindringer for en.

– Det er en edel tanke. Dessverre er ikke alle like edle som deg.

– Som jeg sa … så ville jeg bare at du ikke skulle legge an på søsteren min.

– Fordi hun skal være lydig og dra tilbake til mannen sin slik at de kan leve lykkelige resten av sine dager?

– Ja!

– Advarsel mottatt.

– Hvilken advarsel?

Jessica stod ved dørkarmen, og Jamie forstod plutselig at hun ikke hadde gått opp fordi hun hadde blitt bedt om å gå opp … hun hadde gått opp for å dusje slik at hun kunne komme ned igjen med minst mulig klær. Hun hadde på seg noen tettsittende knebukser og en liten vest som etterlot lite til fantasien. Hun hadde en fantastisk kropp, og hver centimeter av den var klar til inspeksjon der hun spradet inn på kjøkkenet og nøt oppmerksomheten.

Gjennom den tynne vesten kunne Jamie skimte brystvortene til søsteren. Ryan så nok akkurat det samme. Ja, han hadde sagt at han skulle holde seg unna Jessica, men hvor sterk kunne viljestyrken til en mann være overfor en kvinne som var så villig?

– Vel? sa Jessica og lente seg mot kjøkkenbenken med bena i kryss og brystene skutt frem. – Hvilken advarsel?

– En advarsel, svarte Ryan sakte, – mot at jeg skal blande meg inn og hindre deg i å dra tilbake til mannen din.

Jessica så stygt på søsteren sin. – Er det sant, Jamie?

– Hvorfor skulle han ha løyet?

– Så du har ikke noe imot at jeg blir her en stund? Kanskje til etter jul? Det er jo bare noen uker til. Jeg kan hjelpe deg å pynte treet, og etter det har jeg kanskje fått samlet tankene.

Jamie følte seg fanget, og hun måtte innrømme nederlaget.

– Hei, vi kan jo til og med ha et selskap! Hun kastet et blikk mot Ryan og smilte skjevt. – Jeg er flink til å organisere fester. Hva skal du til jul?

– Jessica!

– Å, ikke vær så kjedelig, Jamie.

– Jeg kommer til å være i landet, mumlet Ryan. – Hvordan det? Han hadde allerede mottatt så mange invitasjoner til å bli med folk på julelunsj at han vurderte å låse seg selv inne i leiligheten sin inntil det hele var over.

– Du kan komme hit til oss.

Der han satt ved Jamie, la han merke til hvor forferdet hun ble over forslaget. Han brast nesten ut i latter, men han klarte å holde latteren inne.

– Vel … Han nølte. – Uvanlig som det er, så kommer jeg ikke til å tilbringe julen sammen med familien.

– Hvor er de? Jessica gikk mot ham mens hun hektet tomlene i linningen på shortsene, noe som førte til at den flate og brune magen hennes med navlepiercing kom til syne.

Ikke rart at Jamie bekymret seg for søsteren sin, tenkte Ryan. Kvinnen var åpenbart et problem for enhver person som søkte fred og ro.

– De er på en karibisk øy.

Øynene til Jessica ble store, og munnen hennes stod på vidt gap. – Du tuller.

– Jeg har et hus der, og i år bestemte de seg for å tilbringe jul og nyttår der.

– Jeg skjønner ikke hvorfor vi har denne tullete samtalen, sa Jamie og brøt inn i samtalen. – Ryan har allerede juleplaner. Hun reiste seg og åpnet oppvaskmaskinen for å signalisere at besøket var over. Men Jessica var i full gang med å stille Ryan spørsmål om huset på Bahamas.

– Jeg er åpen for andre forslag, sa Ryan og lente seg tilbake mens han så på Jamie som virket frustrert. – Hva hadde du tenkt å gjøre, Jamie? Å være her alene hadde vel vært litt kjedelig.

– Jeg ville heller ha kalt det fredelig, glefset hun. – Dessuten hadde jeg planer om å møte noen venner for å ta noen drinker på første juledag, og da ville jeg nok ha spist julelunsj med dem også.

– Jeg vil ha en tradisjonell jul, sa Jessica.

– Hva skal Greg gjøre? Jamie spant rundt og så på søsteren sin. – Vet han at du har planer om å ikke være sammen med ham i julen?

– Han kommer ikke til å bry seg. Han har hvilende nattevakt uansett, og foreldrene hans vil helst ha ham for seg selv slik at de kan fortelle ham at de synes at jeg er en ubrukelig kone. Så … Jessica rettet oppmerksomheten mot Ryan igjen, som så ut til å føle seg helt hjemme inne på kjøkkenet. – Kan du ikke komme? Jamie har aldri likt julen, men jeg skal få henne til å sette opp et tre, og det kommer til å bli så koselig med kalkun og alt!

– Jeg er sikker på at han kommer til å vurdere det. Bare slutt å mase, Jess! Jamie var ganske sikker på at hun kunne overbevise Ryan til å ignorere masingen til søsteren hennes. Han var en populær mann. Han hadde nok ikke lyst til å sitte rundt et lite spisebord og spise en kalkun som sekretæren hans egentlig ikke hadde hatt lyst til å tilberede. Bare tanken fikk henne til å grøsse.

– Det er flott hvordan du svarer på mine vegne. Ryan gliste til Jamie, som så hardt på ham. – Det er nok derfor vi jobber så bra sammen. Du vet akkurat når du burde lese tankene mine.

– Haha, veldig morsomt.

– Men hun har rett. Han reiste seg og så på Jessica. – Jeg skal tenke på det og si fra til Jamie.

– Eller så kan du si fra til meg. Jeg kan gi deg mobilnummeret mitt og så kan du kontakte meg når som helst. Du trenger ikke å kontakte meg gjennom Jamie.

Han dro fem minutter senere, og Jamie pustet lettet ut. Men roen hun følte av at søsteren hennes hadde lagt seg, ble forstyrret av den ekle tankerekken som spant i hodet hennes.

Ryan hadde lært mer om henne i løpet av én time enn han hadde gjort i løpet av atten måneder, og nå som han hadde fått foten innenfor døren kom det kanskje til å bli umulig å bli kvitt den.

Alt som hadde vært så enkelt, hadde nå blitt komplisert.

Og tenk om den mannen bestemte seg for å komme på julebesøk?

